Predkladacia správa

Návrh na zmenu systemizácie štátnych zamestnancov v rozpočtovej kapitole Ministerstva vnútra SR predkladá Ministerstvo vnútra Slovenskej republiky na rokovanie vlády SR v súlade s § 12 ods. 10 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 

	Materiál sa predkladá ako iniciatívny. Jeho cieľom je zabezpečiť  zmenu systemizácie v rámci rozpočtovej kapitoly Ministerstva vnútra Slovenskej republiky.

	S cieľom plnenia úloh, ktoré pre Ministerstvo vnútra Slovenskej republiky vyplynuli v oblasti informatiky, ktoré vychádzajú z realizácie projektov:

o	implementácie 2. časti Schengenského acquis, vybudovania Schengenského informačného systému,
o	pre vydávanie nových osobných dokladov formátu Európskej únie a zavedenia biometrických údajov do cestovných dokladov,
o	Akčných plánov Stratégie konkurencieschopnosti Slovenska do roku 2010,
o	Akčného plánu Stratégie informatizácie spoločnosti v podmienkach SR a Cestovnej mapy zavádzania elektronických služieb verejnej správy, 
o	Národného programu reforiem pre Slovensko,

je nevyhnutné, aby uvedené zmeny boli realizované v súlade s návrhom. 

Obsahom materiálu je návrh na zmenu systemizácie, definovanie trvania štátnozamestnaneckého miesta mimoriadnej významnosti, na ktoré sa vzťahuje osobný plat.

Prekvalifikovanie štátnozamestnaneckého miesta mimoriadnej významnosti na štátnozamestnanecké miesto s osobným platom je navrhované z dôvodu plnenia strategických úloh Ministerstva vnútra Slovenskej republiky, ktoré sú súčasne aj úlohami najširšieho spoločenského významu a rozsahu v Slovenskej republike.

Súčasťou materiálu je doložka finančných, ekonomických, environmentálnych vplyvov a vplyvov na zamestnanosť a podnikateľské prostredie.

Predložený návrh nezakladá nároky na štátny rozpočet v rozpočtovej kapitole Ministerstva vnútra Slovenskej republiky.